NARIADENIE KOMISIE (ES) č. 1407/2004
z 2. augusta 2004
o stanovení menového kurzu platného na rok 2004 v jednotnom platobnom režime podľa výmery pôdy platnom v Českej republike, Estónsku, na Cypre, v Lotyšsku, Litve, Maďarsku, Poľsku a na Slovensku
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Komisie (ES) č. 2199/2003 zo 16. decembra 2003, ustanovujúce prechodné opatrenia týkajúce sa uplatňovania na rok 2004 nariadenia Rady (ES) č. 1259/1999 o jednotnom platobnom režime podľa výmery platnej v Českej republike, Estónsku, na Cypre, v Lotyšsku, Litve, Maďarsku, Malte, Poľsku, Slovinsku a na Slovensku (1), a najmä na článok 2, tretí odsek,
keďže:
(1)
Podľa článku 143c nariadenia Rady (ES) č. 1782/2003 z 29. septembra 2003 o všeobecných pravidlách režimu priamej podpory v rámci spoločnej poľnohospodárskej politiky a niektorých režimov podpory v prospech poľnohospodárov, ktorým sa menia a dopĺňajú nariadenia (ES) č. 2019/93, (ES) č. 1452/2001, (ES) č. 1453/2001, (ES) č. 1454/2001, (ES) č. 1868/94, (ES) č. 1251/1999, (ES) č. 1254/1999, (ES) č. 1673/2000, (EHS) č. 2358/71 a (ES) č. 2529/2001 (2), sa Česká republika, Estónsko, Cyprus, Lotyšsko, Litva, Maďarsko, Poľsko a Slovensko rozhodli nahradiť priame platby jednotnou platbou podľa výmeru pôdy.
(2)
V súlade s článkom 2 nariadenia (ES) č. 2199/2003 začiatočným dátumom konverzie výšky sumy, ktorá má byť priznaná na rok 2004 v rámci režimu jednotnej platby podľa výmery pôdy je 1. júl 2004. Menový kurz, ktorý sa bude používať, je priemer vypočítaný pro rata temporis kurzov platných v období od 1. januára do 30. júna 2004.
(3)
Preto treba stanoviť tento menový kurz pre členské štáty, ktoré sa rozhodli uplatňovať jednotnú platbu podľa výmery pôdy v roku 2004,
PRIJALA TOTO NARIADENIE:
Článok 1
Na rok 2004 sa menový kurz uvedený v prílohe uplatňuje v Českej republike, v Estónsku, na Cypre, v Lotyšsku, v Litve, v Maďarsku, v Poľsku a na Slovensku na výšku sumy, ktorá má byť priznaná v rámci režimu jednotnej platby podľa výmery pôdy, uvedenom v článku 143c nariadenia (ES) č. 1782/2003.
Článok 2
Toto nariadenie nadobúda účinnosť tretí deň po jeho uverejnení v Úradnom vestníku Európskej únie.
Toto nariadenie je záväzné vo svojej celistvosti a je priamo uplatniteľné vo všetkých členských štátoch.
V Bruseli 2. augusta 2004